Konkurss „Andmepõhise laste varajase märkamise süsteemi (Mudila) andmekaitsealane mõjuhinnang ja õigusanalüüs“

Käesoleva dokumendiga kutsub Justiits- ja Digiministeerium Teid osalema RHS § 11 lg 1 punkti 11 (õigusteenuse kord;
1) Nõuded uurimirühmale ja taotlusele;
2) Tehniline kirjeldus (eraldi fail);
3) Hindamismetoodika (eraldi fail);
4) Töövõtulepingu projekt.

Uuringu vastavus RHS § 11 lg 1 punktis 11 sätestatud (õigusteenuse) erandile[footnoteRef:1] [1:  Õigusteenuse erand sätestab, et riigihanke seadust ei ole hankija kohustatud rakendama, kui: tellitakse õigusteenust, mis on seotud kliendi potentsiaalse esindamisega Eesti või teise riigi või rahvusvahelises kohtus, vahekohtus või ametiasutuses advokaadi poolt, ja sellega seotud õigusnõustamist või notariaalse dokumendi tõestamistoiminguga seotud teenust või hooldaja või eestkostja osutatavat õigusteenust või muud õigusteenust, mida osutab kohtu määratud isik, või õigusteenust, mis on seotud avaliku võimu teostamisega;] 

	Uuringu vastavus õigusteenuse tegevuse tunnustele (seotud avaliku võimu teostamisega)

	Käesoleva hanke õigusanalüüsi osa on käsitatav RHS § 11 lg 1 p 11 tähenduses õigusteenusena, mis on seotud avaliku võimu teostamisega. Analüüsi vahetu eesmärk ei ole anda hankijale üldist ettevõtlus- või projektinõustamist, vaid määrata kindlaks, millistel õiguslikel alustel võivad avaliku võimu kandjad kasutada laste varajase märkamise süsteemi andmeid ning teha nende alusel laste õigusi ja kohustusi mõjutavaid otsuseid (nt kodukülastused, programmi suunamised, karistusalternatiivide valik jms). 
Hanke tulemus on sisuliselt vajalik avaliku võimu teostamise õiguslike eelduste kujundamiseks. Õigusanalüüs peab tuvastama, millisel asutusel/spetsialistil tekib pädevus ja tegutsemiskohustus, milliseid menetlustoiminguid võib teha, kellele võib anda kohustusi ning millised seadusest tulenevad volitusnormid, menetlusgarantiid ja andmekaitsenõuded peavad selleks olema täidetud. Analüüsi põhjal ministeeriumi poolt koostatavad õigusaktide muudatusettepanekud ja sõnastused kujundavad seega otseselt avaliku võimu teostamise õiguslikku alust. 
Mõned näited, kuidas on õigusanalüüs seotud avaliku võimu teostamisega:
· Kohaliku omavalitsuse lastekaitsetöötaja. Lastekaitseseadus paneb kohaliku omavalitsuse üksusele ja tema ametiisikule ülesanded lapse õiguste ja heaolu tagamisel ning abivajava ja hädaohus oleva lapse kohtlemisel. Süsteemi riskisignaal võib anda aluse kontrollida lapse olukorda, hinnata abivajadust, algatada lastekaitselise juhtumikorralduse, koordineerida abi, rakendada lastekaitsemeetmeid või teha muu lapse ja pere õigusi mõjutava otsuse. Need toimingud on seadusest tuleneva avaliku ülesande täitmine. 
· Politsei. Politsei on täidesaatva riigivõimu institutsioon, kelle ülesannete hulka kuuluvad avaliku korra kaitse, süütegude ennetamine ja menetlemine ning seaduses sätestatud korras riikliku järelevalve meetmete rakendamine. Süsteemi väljund võib anda politseile sisendi ohu ennetamiseks või tõrjumiseks, järelevalve alustamiseks, süüteokahtluse kontrollimiseks või menetlustoimingute kavandamiseks. Nende tegevuste käigus võib politsei rakendada laste suhtes kohustavaid või õigusi piiravaid meetmeid. 
· Prokuratuur. Kriminaalmenetlus toimub Eesti Vabariigi nimel ning kuriteo asjaolude ilmnemisel on uurimisasutus ja prokuratuur seaduses sätestatud tingimustel kohustatud kriminaalmenetlust toimetama. Prokuratuur juhib kohtueelset menetlust ning võib seada menetlusest tulenevaid kohustusi. Projekti andmevahetuse, riskisignaalide ja kasutajarollide õiguslik lahendus peab seetõttu tagama, et prokuratuur saab süsteemi teavet kasutada üksnes oma pädevuse, eesmärgi ja menetlusõiguse piires. 
 
Õigusteenuse tulemusel selgub muu hulgas, kas ja kuidas tohib eri asutuste valduses olevaid andmeid ühendada, millal tekib ametiasutusel sekkumis- või menetlemiskohustus, milline asutus vastutab otsuse eest, kuidas säilib ametiisiku kaalutlusõigus ning millised teavitamis-, põhjendamis-, säilitamis-, logimis- ja vaidlustamisnõuded kohalduvad. Kuna puudulik õiguslik alus võiks kaasa tuua õigusvastase isikuandmete töötlemise või õigusvastase sekkumise lapse ja pere põhiõigustesse, on tellitav õigusanalüüs avaliku võimu õiguspärase teostamise eeltingimus, mitte seda vaid kaudselt toetav teenus. 
 
Erandi kohaldamist toetab ka asjaolu, et lepingu kohustuslikuks tulemuseks on konkreetsete õigusaktide, andmekogude põhimääruste, ligipääsuõiguste, andmevahetuse tingimuste muutmisettepanekute koostamiseks sisendi andmine. Need ettepanekud on mõeldud otseselt seadusandlike ja muude otsuste ettevalmistamiseks ning määravad edaspidi, kuidas KOV-i lastekaitsetöötaja, politsei, prokuratuur, kriminaalhooldaja jne oma seadusest tulenevat pädevust kasutavad. 



Konkursi „ Andmepõhise laste varajase märkamise süsteemi (Mudila) andmekaitsealane mõjuhinnang ja õigusanalüüs “ menetluskord

1. Taotluse ettevalmistamine, esitamine ja suhtluskord
1.1. [bookmark: _Hlk67403954]Nõuded taotlusele on toodud uuringu tehnilises kirjelduses.
1.2. Taotlus tuleb esitada konkursikutses toodud tähtajaks - 14. oktoober kell 23.59 2026 -  e-posti aadressil info@justdigi.ee 
1.3. Taotlus peab kehtima esitamistähtajast vähemalt  90 päeva jooksul.
1.4. Taotleja kannab kõik taotluse ettevalmistamise ja esitamisega seotud kulud ning taotluse tähtaegse esitamise riski.
1.5. Huvitatud isikutel on õigus küsida konkursidokumentide kohta selgitusi, esitades küsimused e-posti aadressil:  . Huvitatud isiku küsimustele vastatakse 3 tööpäeva jooksul. 
1.6. Ühise taotluse esitamisel vastutavad lepingu täitmise eest ühistaotlejad solidaarselt. Taotlejad nimetavad konkursil osalemise ning lepingu sõlmimise ja täitmisega seotud toimingute tegemiseks endi seast volitatud esindaja. Ühistaotlejate vabas vormis volikiri tuleb lisada taotlusele.
1.7. Taotleja, kes kavatseb teenuse osutamiseks kasutada alltöövõtjaid ja/või koostööpartnereid, esitab taotluses alltöövõtjate ja/või koostööpartnerite nimed ja registri- või isikukoodid, rolli projektis, sh nende poolt projektis osutatavad teenused ja tööjaotuse. Taotleja lisab alltöövõtjate ja/või koostööpartnerite vabas vormis kinnituskirjad projekti täitmises osalemise kohta.
1.8. Taotlus on konfidentsiaalne kuni lepingu sõlmimiseni.
1.9. Taotleja märgib taotluses, milline teave on tema ärisaladus, ning põhjendab teabe ärisaladuseks määramist. Taotleja ei või ärisaladusena märkida taotluse maksumust või osamaksumusi. Tellija ei avalikusta taotluste sisu ärisaladusega kaetud osas. Tellija ei vastuta ärisaladuse avaldamise eest osas, milles taotleja ei ole seda ärisaladuseks märkinud. 

2. Nõuded uurimisrühmale ja taotlusele
2.1. Taotleja peab lepingu täitmise ajal tagama meeskonna, kellel on tervikuna olemas järgmised kompetentsid: 
1. andmekaitse valdkonna ekspert, kellel on vähemalt 36 kuu pikkune varasem kogemus andmekaitsealaste mõjuhinnangute või nendega võrreldavate andmekaitse- ja riskianalüüside koostamisel. Selleks peab pakkuja esitama selles ajavahemikus tehtud vähemalt ühe varasema töö viite, millest nähtub töö sisu, eksperdi roll, käsitletud andmekaitse- või riskiküsimused ning töö valmimise aeg.    
2. õigusloome kogemusega ja õigusteaduse magistrikraadiga jurist, kellel on vähemalt 36 kuu pikkune varasem õigusloome või õigusliku analüüsi varasem kogemus, mis võimaldab hinnata projekti lahenduse õiguslikku teostatavust ning koostada vajaduse korral sisend õigusaktide muutmise või täpsustamise ettepanekuteks. Selleks peab pakkuja esitama selles ajavahemikus tehtud vähemalt ühe varasema töö viite, millest nähtub töö sisu, isiku roll ning töö valmimise aeg. 
Taotleja esitab taotluses lepingu täitmisse kavandatava meeskonna koosseisu, tuues meeskonnaliikmed nimeliselt välja ning kirjeldades nende kogemust, tööjaotust ja vastutusalasid. Taotleja peab põhjendama, kuidas meeskonnaliikmete kompetentsid toetavad üksteist uuringu eesmärkide saavutamisel. Esitatud kirjeldust hinnatakse vastavalt hindamismetoodikas kirjeldatud hindamiskriteeriumile "Projekti meeskonna koosseisu ja kogemuse kirjeldus". 
Taotluse lisana tuleb esitada võtmeisikute CV-d.

2.2. Taotlus peab sisaldama projektikirjeldust, milles on teemadena käsitletud:
1. taotleja arusaam töö eesmärgist, tellija vajadusest, ülesannetest ja töö struktuurist; 
2. taotleja nägemus projekti tegevustest ja nende elluviimisest, sealhulgas tegevuste omavahelistest seostest ja sõltuvustest;
3. tegevus- ja ajakava vähemalt kuulise täpsusega. Tegevus- ja ajakavas peavad olema esitatud vähemalt projekti kaks etappi, peamised tegevused, tegevuste eest vastutavad meeskonnaliikmed, tegevuste omavahelised sõltuvused, peamised vahetulemused, tellijaga kooskõlastamise kohad ning lõpptulemuste esitamise oodatav tähtaeg; 
4. taotleja nägemus kasutatavatest metoodikatest (sh andmekaitsealase mõjuhinnangu ja õigusliku teostatavuse hindamise ja õigusaktide muutmise metoodika) ning põhjendus, miks valitud metoodikad on hanke eesmärkide saavutamiseks asjakohased; 
5. taotleja nägemus koostööst tellija ning teiste seotud partnerite ja osapooltega; 
6. projekti riskianalüüs, sealhulgas peamised riskid (kuidas pakkuja hindab, mis võib praktikas valesti minna, kui lahendus hakkab lapsi või peresid puudutavat infot koondama, analüüsima või spetsialistidele otsustamisel tuge pakkuma; kuidas pakkuja hindab, kas projekti lahenduses saab kasutada privaatsustehnoloogiaid, mis kaitsevad inimeste privaatsust), nende võimalik mõju ning maandamismeetmed. 
Esitatud projektikirjeldust hinnatakse vastavalt hindamismetoodikas kirjeldatud hindamiskriteeriumile "Projektikirjeldus". Projektikirjelduse maksimaalne lubatud maht on 35 A4 lehekülge. Mahupiirangut ületavat projektikirjelduse osa tellija hindamisel ei arvesta. 
2.3. Kui mõni punktides 2.1. või 2.2. nimetatud dokumentidest või kirjeldustest puudub, on tellijal õigus tunnistada taotlus mittevastavaks .
2.4. Taotluses esitab taotleja projekti kogumaksumuse. Projekti maksumuse esitamisel tuleb arvestada, et see peab sisaldama kõiki kulusid, mis töövõtja teeb töö teostamiseks, sh tasu lepingus sätestatud autoriõiguste eest ja vajadusel 3 kuu jooksul pärast lõppraporti üleandmist töösse tehtavate täienduste ja paranduste eest.

3. Taotluste menetlemine, sh hindamine
3.1. Tellija kontrollib konkursikutses toodud tähtajaks esitatud taotluste vastavust konkursidokumentides sätestatud nõuetele. Tellija tutvub taotlustega 5 tööpäeva jooksul. Vajadusel võib taotluste läbivaatamise aega pikendada. Juhul kui taotlus ei vasta konkursidokumentides esitatud tingimustele, lükatakse taotlus tagasi.
3.2. Taotlejalt võidakse küsida täpsustavaid andmeid ja täiendavaid selgitusi esitatud taotluse kohta.
3.3. Tellija võib pidada kõikide taotlejatega läbirääkimisi esitatud taotluse sisu, ajakava, metoodika, meeskonna, maksumuse jm üle (va nõuded uurimisrühmale ja nõuded taotlusele). Läbirääkimiste ajal tagab tellija kõigi taotlejate võrdse kohtlemise ega avalda läbirääkimiste käigus saadud teavet diskrimineerival viisil, mis võiks anda ühele taotlejale eelise teiste taotlejate ees. Tellija ei avalda taotleja esitatud konfidentsiaalset teavet teistele läbirääkimistes osalejatele ilma taotleja nõusolekuta.
3.4. Taotluses esitatud kogumaksumus peab olema lõplik ja sisaldama kõiki kulusid vastavalt konkursidokumentidele ning seal nimetamata kulusid, mis on vajalikud lepingu nõuetekohaseks täitmiseks. Tellija ei hüvita lepingu täitmisel taotlejale mingeid täiendavaid kulusid ega tee täiendavaid makseid.
3.5. Kogumaksumus ei tohi ületada 80 000€ KM-ta.
3.6. Menetluskorras välja toodud eelarvet ületavad taotlused on tellijal õigus tagasi lükata.
3.7. Kõiki vastavaks tunnistatud taotlusi hinnatakse hindamisjuhendis kirjeldatud metoodika ja kriteeriumite alusel.



Konkursi ”Andmepõhise laste varajase märkamise süsteemi (Mudila) andmekaitsealane mõjuhinnang ja õigusanalüüs “ TÖÖVÕTULEPINGU projekt

Eesti Vabariik, Justiits- ja Digiministeerium, registrikood 70000898, asukoht Suur- Ameerika 1, Tallinn, keda esindab Tiina Uudeberg (edaspidi nimetatud „tellija“) ja  
[Jur.isiku või FIE ärinimi], registrikood [number], asukoht [aadress], keda esindab [ees- ja perekonnanimi] (edaspidi nimetatud “töövõtja”), 

edaspidi koos pooled või eraldi pool, sõlmisid käesoleva töövõtulepingu (edaspidi leping) alljärgnevas: 
1. Üldsätted
1.1. Leping on sõlmitud konkursi „Andmepõhise laste varajase märkamise süsteemi (Mudila) andmekaitsealane mõjuhinnang ja õigusanalüüs“  (edaspidi konkurss) tulemusena.
1.2. Lepingu lahutamatuteks osadeks on konkursidokumendid, töövõtja taotlus, pooltevahelised kirjalikud teated ning lepingu muudatused ja lisad.
1.3. Leping sõlmitakse riigihangete seaduse § 11 lg 1 punkti 11 alusel õigusteenuse erandit kohaldades.
1.4. Pooled kinnitavad, et nende sooviks on lepinguga tellida töövõtjalt avaliku võimu teostamist toetavate ülesannete täitmist, mitte väljatöötamiskavatsuse või õigusakti eelnõu koostamist, mis on riigi tuumikfunktsioon ja mille avalikust sektori välja delegeerimine ei ole lubatud ning mida täidab tellija ise oma töötajate ja ametnike kaudu.
2. Lepingu ese
2.1. Töövõtja viib vastavalt konkursil edukaks tunnistatud taotlusele läbi „Andmepõhise laste varajase märkamise süsteemi (Mudila) andmekaitsealane mõjuhinnang ja õigusanalüüs“ (edaspidi töö), mille täpsem kirjeldus ja tööle esitatavad nõuded on toodud konkursidokumentides ja töövõtja taotluses.
2.2. Töö rahastamine toimub riigieelarvest
 
3. Lepingu hind ja tasumise tingimused
3.1. Tellija tasub töövõtjale töö eest kokku on [numbritega] eurot, millele lisandub käibemaks õigusaktidega sätestatud korras, välja arvatud punktis 3.4 nimetatud juhul (edaspidi lepingu hind).
3.2. Tasumine etappide kaupa järgnevalt: 
3.2.1. 50 % lepingu hinnast so [numbritega] eurot + km – pärast I vaheetapi vastuvõtmist;
3.2.2. 50 % lepingu hinnast so [numbritega] eurot + km – pärast II vaheetapi ja lõppraporti vastuvõtmist;
3.3. Lepingu hind sisaldab kõiki kulusid, mis töövõtja on teinud töö teostamiseks, sh tasu lepingus sätestatud autoriõiguste ja lepingu punkti 4.2.2. alusel tehtavate täienduste ja paranduste eest.
3.4. Kui taotluse esitamise ajal ei olnud töövõtja käibemaksukohustuslane või tal ei olnud kohustust käibemaksu arvestada, kuid selline kohustus tekkis pärast taotluse esitamist või lepingu täitmise käigus, peab töövõtja arvestama, et lepingu hind sellest käibemaksu võrra ei suurene.
3.5. Tellija tasub töö eest pärast vastava etapi üleandmise-vastuvõtmise akti allkirjastamist ja selle alusel esitatud masintöödeldava e-arve saamist. 
3.6. Arve maksetähtaeg peab olema vähemalt 14 (neliteist) tööpäeva arve esitamisest.

4. Töö teostamine 
4.1. Lõppraporti lõpliku versiooni (töövõtja on lõppraportisse sisse viinud tellija tagasiside alusel parandused) üleandmine toimub eeldatavalt kuus kuud pärast lepingu sõlmimist.  Ajakava on võimalik kohandada lepingu täitmise käigus arvestades tehnilise kirjelduse punktis 5.4. sätestatut.. 
4.2. Töövõtja kohustub:
4.2.1. teostama töö vastavalt konkursidokumentides ja taotluses esitatud ning avakohtumisel täpsustatud aja- ja tegevuskavale järgmiste etappidena[footnoteRef:2]: [2:  Etapid ja tulemid täpsustatakse vastavalt taotlusele.] 

…
4.2.2. Töövõtja projektijuht peab kuni kolme kuu jooksul pärast töö üleandmist osalema tellija põhjendatud vajaduse korral juhtrühma töös ning tegema üleantud töö tulemustesse vajalikud täiendused ja parandused. 
4.3. Töövõtja kohustub täitma lepingut tähtaegselt, kvaliteetselt, kooskõlas konkursidokumentide ja esitatud taotlusega. Konkursidokumentides määratlemata omaduste osas peab töö olema vähemalt keskmise kvaliteediga ja vastama sarnastele töödele tavaliselt esitatavatele nõuetele. Töövõtja peab tegema kõik tööd ja toimingud, mis ei ole konkursidokumentides sätestatud, kuid mis oma olemuselt kuuluvad lepingu täitmisega seotud tööde hulka.
4.4. Töövõtja kohustub töö teostamisel tegutsema sõltumatu eksperdina ning lähtuma tööde raames ettepanekute tegemisel tellija juhtnööre järgides oma parimatest õigusteaduslikest teadmistest, kogemustest ja meetoditest. Töövõtja kohustub tagama, et mistahes temapoolne äri- või muu tegevus ei ole suunatud kolmandate isikute huvide esindamisele tööde teostamisel. Käesolevas punktis sätestatud huvide konflikti vältimise kohustuse rikkumise korral on tellijal õigus nõuda töövõtjalt leppetrahvi kuni 20% lepingu hinnast. Samuti on tellijal õigus kirjeldatud juhul leping erakorraliselt ühepoolselt lõpetada
4.5. Töövõtja vastutab igas töö etapis isikuandmete kaitse ja töö  korralduse eetiliste aspektide eest. 
4.6. Töövõtja peab lepingu täitmisel kasutama tööjõudu, kelle koolitus, oskused ja kogemused vastavad töö ulatusele, iseloomule ja keerukusele. Töövõtja peab tagama, et töö teevad taotluses nimetatud uuringumeeskonna liikmed. 
4.6.1. Kui töö teostamise käigus tekib vajadus meeskonnaliikmete vahetuseks või lisamiseks, peab töövõtja selle eelnevalt tellijaga kooskõlastama. Liikmete vahetumise korral peab olema tagatud, et tööd teostavad vähemalt konkursidokumentides sätestatud tingimustele samaväärse kvalifikatsiooni, pädevuse ja kogemusega isikud.
4.7. Töövõtja kohustub töö teostamise tingimustest informeerima oma töötajaid, kellele ta lepingu täitmisega seotud ülesande on pannud, või koostööpartnereid, kes on kaasatud lepingu täitmisse.
4.8. Kui töö käigus ilmneb, et õigusaktidest tulenevalt on vajalik lubade taotlemine, tagab töövõtja, et tal on see lepingu täitmise perioodil olemas kõik vajalikud litsentsid, load, õigused ja nõusolekud. Töövõtja esitab või valmistab tellija jaoks ette ning esitab tellijale dokumendid, mida on vaja esitada loa saamiseks Andmekaitse Inspektsioonilt või eetikakomiteelt. Tellijal on õigus neid dokumente enne esitamist koostöös töövõtjaga muuta või täiendada. AKI/eetikakomitee loa taotlemise puhul võib poolte kokkuleppel vajadusel pikendada lepingu tähtaega. 
4.9. Pooltel on õigus ajakavas märgitud tegevusi selle aja võrra edasi lükata või tegevuste tähtaega selle aja võrra pikendada kui:
4.9.1. loa taotluse või töövõtjale vajalike andmete esitamine tellija poolt on viibinud võrreldes tavapäraselt asjaajamisele kuluva eeldatava ajaga (7 tööpäeva);
4.9.2. Lepingu punktis 4.8 nimetatud loa saamine on viibinud võrreldes tavapäraselt asjaajamisele kuluva eeldatava ajaga (30 kalendripäeva).
4.10. Vajadusel annab tellija töövõtjale täiendavaid selgitusi ja/või informatsiooni töö teostamisega seotud küsimustes kümne tööpäeva jooksul arvates töövõtja vastavasisulise kirjaliku pöördumise (sh e-kirjaga) kättesaamisest.
4.11. Tellijal on õigus kontrollida töö käiku ja kvaliteeti, nõudes vajadusel töövõtjalt selle kohta informatsiooni või kirjalike või suuliste seletuste esitamist. 
4.12. Pooled on kohustatud teavitama teist poolt viivitamatult asjaoludest, mis takistavad või võivad takistada kohustuse nõuetekohast ja õigeaegset täitmist.

5. Üleandmine
5.1. Töövõtja esitab iga etapi valmimisel (tehnilise kirjelduse punkt 6) töö tellijale ülevaatamiseks. Töö üleandmine toimub üleandmise-vastuvõtmise aktiga. 
5.2. Tellija vaatab töö üle 14 kalendripäeva jooksul töö ülevaatamiseks esitamisest. Tellijal on õigus mõjuval põhjusel töö ülevaatamise tähtaega pikendada, teavitades sellest töövõtjat e-kirjaga. Tellija esitab sama tähtaja jooksul enda ja juhtrühma seisukohad töövõtjale. Töös puuduste esinemisel võib tellija jätta töö vastu võtmata ja esitada pretensiooni ja/või teha töö osas parandusettepanekud, määrates puuduste kõrvaldamiseks tähtaja. Tellijal on õigus keelduda töö vastuvõtmisest, kui see ei vasta lepingule ning puudust ei ole võimalik mõistliku ajaga kõrvaldada või töövõtja ei kõrvalda puudust määratud tähtaja jooksul.
5.3. Kui tellija keeldub tööd vastu võtmast, on töövõtjal õigus tellida töö vastavuse hindamiseks ekspertiis poolte aktsepteeritud sõltumatult eksperdilt. Kui töö vastuvõtmisest keeldumine osutub ekspertiisi tulemusel põhjendamatuks, hüvitab tellija töövõtjale ekspertiisikulud. Kui ekspertiis kinnitab töö mittevastavust, jäävad ekspertiisikulud töövõtja kanda. 
5.4. Tellijal on esitatud tulemite või aruannete põhjal õigus anda töövõtjale juhiseid või teha märkusi töö nõuetekohaseks teostamiseks. 
5.5. Tellijal on koosolekutel jagatud info ja esitatud tulemite või aruannete põhjal õigus teha ettepanekuid töö tegevuste ja ajakava osas, metoodika kohandamiseks ja/või uurimisküsimuste täpsustamiseks. 

6. Poolte vastutus ja vääramatu jõud 
6.1. Lepingu rikkumisega teisele poolele tekitatud otsese varalise kahju eest kannavad pooled täielikku vastutust selle kahju ulatuses. Poole koguvastutus on piiratud lepingu hinnaga, välja arvatud juhul, kui lepingurikkumine oli tahtlik.
6.2. Töövõtja vastutab igasuguse lepingurikkumise eest, eelkõige kui töövõtja ei ole lepingut täitnud, töö ei ole tähtaegselt teostatud või kui töö ei vasta lepingus sätestatud nõuetele vms. Kui sama rikkumise eest on võimalik nõuda leppetrahvi mitme sätte alusel või sama rikkumise eest on võimalik kohaldada erinevaid õiguskaitsevahendeid, valib õiguskaitsevahendi tellija. Leppetrahvi nõudmine ei mõjuta õigust nõuda täiendavalt ka kohustuste täitmist ja kahju hüvitamist.
6.3. Lisaks lepingu täitmise nõudele on tellijal õigus nõuda leppetrahvi kuni 5% lepingu hinnast iga rikkumise eest, kui töö ei ole teostatud vastavalt lepingus sätestatud tingimustele. 
6.4. Lepingus, aja- ja tegevuskavas sätestatud töö teostamise tähtaegadest või pretensioonis määratud tähtajast mittekinnipidamise korral on tellijal õigus nõuda töövõtjalt leppetrahvi kuni 0,5% lepingu hinnast iga viivitatud päeva eest. 
6.5. Kui tellija viivitab lepingus sätestatud rahaliste kohustuste täitmisega, on töövõtjal õigus nõuda tellijalt viivist 0,5% tähtaegselt tasumata summalt päevas, kuid mitte rohkem kui 5% lepingu hinnast. 
6.6. Konfidentsiaalsuskohustuse ja isikuandmete töötlemise nõuete rikkumisel on tellijal õigus nõuda töövõtjalt leppetrahvi kuni 10% lepingu hinnast.
6.7. Lepingu olulise rikkumise korral on tellijal õigus leping erakorraliselt ühepoolselt lõpetada. Lepingu rikkumist loetakse oluliseks eelkõige VÕS § 116 lg 2 ja § 647 kirjeldatud asjaoludel ning konfidentsiaalsuskohustuse ja isikuandmete töötlemise nõuete rikkumist.
6.8. Leppetrahvid ja viivised tuleb tasuda 14 (neljateistkümne) kalendripäeva jooksul vastava nõude saamisest. Tellijal on õigus töö eest tasumisel tasaarvestada leppetrahvi summa lepingu alusel tasumisele kuuluva summaga. 
6.9. Lepingust tulenevate kohustuste mittetäitmist või mittenõuetekohast täitmist ei loeta lepingu rikkumiseks, kui selle põhjuseks on vääramatu jõud. Vääramatuks jõuks loevad pooled võlaõigusseaduse § 103 lg 2 kirjeldatud olukordi või muid sündmusi, mida Eestis kehtiv õigus- ja kohtupraktika tunnistab vääramatu jõuna. 
6.9.1. Vääramatu jõuna ei käsitleta taotluse esitamise kuupäeva seisuga õigusaktidega kehtestatud piiranguid ja keelde. Vääramatu jõu kohaldumise üheks eelduseks on asjaolu ettenägematus. Taotluse esitamise hetkel kehtivad piirangud on lepingu pooltele teada ning kõik tegevused planeeritakse arvestades kehtiva olukorraga. Kui kehtestatakse täiendavad ettenägematuid piirangud, mis takistavad lepingu täitmist, on poolel õigus tugineda vääramatule jõule.

7. Autoriõigused
7.1. Lepingu alusel töövõtja loodud või tema poolt kolmandatelt isikutelt omandatud ja lepingu alusel tellija poolt vastuvõetud mistahes resultaadid (edaspidi „materjalid“) ja nendega seotud kõik autori varalised õigused (edaspidi „õigused“) lähevad töö vastuvõtmisega lepingus sätestatud tasu (lepingu hinna) eest täies mahus üle tellijale. 
7.2. Materjalide suhtes kehtivate autori isiklike õiguste osas annab töövõtja tellijale arvates töö vastuvõtmisest lepingus sätestatud tasu (lepingu hinna) eest tagasivõtmatu kogu autoriõiguste kehtivuse ajal kehtiva ainulitsentsi ja õiguse anda all-litsentse kolmandatele isikutele enda äranägemisel (edaspidi koos nimetatud „litsents“). 
7.3. Töövõtja kohustub tagama, et tal on kõik õigused eelnimetatud varaliste õiguste loovutamiseks ja litsentsi andmiseks. 
7.4. Töövõtja kohustub andma tellijale üle andmed kolmandate isikute intellektuaalse omandi õiguste kohta seoses talle töö käigus üleantud materjalidega. 
7.5. Tellijal on pärast töö vastuvõtmist õigus kasutada materjale oma äranägemisel. Materjalide kasutamise viis ja territoorium ei ole piiratud.
7.6. Töövõtjal ei ole ilma tellija kirjaliku nõusolekuta õigust materjale kasutada, v.a mitteärilistel eesmärkidel teadus-, arendus- ja õppetöös.
7.7. Töövõtja kohustub talle töö eest maksmisele kuuluva tasu arvelt tasuma vajadusel kolmandatele isikutele töö teostamisega seotud autoritasud.
7.8. Tellija ja töövõtja kohustuvad töö mistahes vormis avaldamisel viitama tellijale kui töö rahastajale-

8. Teadete edastamine ja volitatud esindajad 
8.1. Teadete edastamine toimub üldjuhul kirjalikku taasesitamist võimaldavas vormis. Juhul kui teate edastamisel on olulised õiguslikud tagajärjed, muuhulgas lepingu lõpetamise avaldus või poole nõue tulenevalt lepingu rikkumisest, peab teade olema edastatud kirjalikult või digitaalselt allkirjastatud vormis.
8.2. Teated edastatakse teisele poolele lepingus märgitud kontaktandmetel. Kontaktandmete muutusest on pool kohustatud koheselt informeerima teist poolt. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud poolele lepingus märgitud kontaktandmetel.
8.3. Kirjalik teade loetakse kättesaaduks, kui see on üle antud allkirja vastu või kui teade on saadetud postiasutuse poolt tähitud kirjaga poole teatatud aadressil ja postitamisest on möödunud 5 (viis) kalendripäeva. E-kiri loetakse kättesaaduks selle saatmisele järgneval tööpäeval. 
8.4. Poolte volitatud esindajad on:
8.4.1. Tellija volitatud esindaja on küsimustes on [ees- ja perekonnanimi], tel [number], e‑post [aadress], või tema asendaja. Tellija volitatud esindajal on õigus esindada tellijat kõikides lepingu täitmisega seotud küsimustes, v.a lepingu muutmine, lepingu ühepoolne lõpetamine ning leppetrahvi, viivise või kahju hüvitamise nõude esitamine. 
8.4.2. Töövõtja volitatud esindaja on küsimustes on [ees- ja perekonnanimi], tel [number], e‑post [aadress].

9. Konfidentsiaalsuskohustus ja isikuandmete töötlemine 
9.1. Pooled tagavad lepingu täitmise ajal ja pärast lepingu lõppemist tähtajatult lepingu täitmise käigus saadud teabe, millel on märge "konfidentsiaalne" või juurdepääsupiirangu kohta (eelkõige, kuid mitte ainult AvTS alusel), konfidentsiaalsuse ja ei anna seda edasi ega võimalda sellele juurdepääsu kolmandatele isikutele ilma teise poole kirjaliku nõusolekuta. 
9.2. Konfidentsiaalsuskohustus ei laiene informatsiooni avaldamisele poolte audiitoritele, advokaatidele, pankadele, kindlustusandjatele, teistele töövõtja ülemaailmsesse võrgustikku kuuluvatele juriidilistele isikutele või seltsingutele, allhankijatele või teenusepakkujatele, kes on seotud konfidentsiaalsuskohustusega, ning juhtudel, kui pool on õigusaktidest tulenevalt kohustatud informatsiooni avaldama. Töövõtja on teadlik, et leping on avaliku teabe seaduses sätestatud ulatuses avalik. 
9.3. Töövõtja kohustub mitte kasutama konfidentsiaalset teavet isikliku kasu saamise eesmärgil või kolmandate isikute huvides.
9.4. Töövõtja kohustub tagama, et tema esindaja(d), töötajad, lepingupartnerid ning muud isikud, keda ta lepingu täitmisel kasutab, oleksid konfidentsiaalsuskohustusest teadlikud ning nõudma nimetatud isikutelt selle kohustuse tingimusteta ja tähtajatut täitmist. 
9.5. [bookmark: _Hlk56628611]Töövõtja kohustub tagama lepingu täitmise käigus isikuandmete töötlemise õiguspärasuse ning vastavuse isikuandmete kaitse üldmääruses (EL 2016/679) ja teistes andmekaitse õigusaktides sätestatud nõuetele, sh täitma organisatsioonilisi, füüsilisi ja infotehnoloogilisi turvameetmeid isikuandmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest. Pooled sõlmivad lepingu lisana andmetöötluse lepingu, kui see on vajalik taotluses esitatud uuringu läbiviimise metoodikast tulenevalt. Lepingu ja andmetöötluse lepingu vastuolude korral lähtutakse lepingust.
9.6. Kui metoodikast tulenevalt on vajalik intervjuude läbiviimine või muul moel isikuandmete kogumine ja säilitamine, on töövõtjal kohustus töö käigus kogutud isikuandmed säilitada nende säilitustähtaja jooksul pseudonüümitult. Isikuandmete säilitamine pseudonüümimata kujul on lubatud üksnes juhul, kui see on otseselt vajalik lepingu täitmiseks. Eriliigilised pseudonüümimata isikuandmed peavad olema krüpteeritud. Andmetöötluse lepingus või töö üleandmise-vastuvõtmise aktis kokkulepitud säilitustähtaja saabumisel töövõtja kustutab või anonüümib kõik isikuandmed, vastavalt kuidas pooled kokku lepivad. Isikuandmete anonüümimise tulemusel peab olema välistatud isikute kaudse tuvastamise risk.
9.7. Töövõtja ei tegele lepinguga seoses avalike suhetega ega anna teateid pressile, elektroonilisele meediale, üldsusele või teistele auditooriumitele, mis puudutavad töö protsessi ja tulemusi kuni tööde vastuvõtmiseni, välja arvatud tellija eelneval kirjalikku taasesitamist võimaldavas vormis antud nõusolekul. 

10. Lepingu kehtivus, muutmine ja lõpetamine
10.1. Leping jõustub allkirjastamisest poolte poolt ja kehtib kuni lepingu p 4.1 sätestatud tähtpäevani või kuni lepingust tulenevate kohustuste kohase täitmiseni mõlema poole poolt. Lepingu lõppemine ei mõjuta selliste kohustuste täitmist, mis oma olemuse tõttu kehtivad ka pärast lepingu lõppemist.
10.2. Kumbki pool ei tohi lepingust tulenevaid õigusi ega kohustusi üle anda ega muul viisil loovutada kolmandale isikule ilma teise poole eelneva kirjaliku nõusolekuta, välja arvatud kui selline võimalus oli konkursidokumentides sätestatud.
10.3. Pooled võivad lepingut mõjuval põhjusel muuta, kui muudatus ei ole oluline või sellega ei muudeta lepingu üldist olemust.
10.4. Juhul kui poolest mitteoleneval põhjusel, sealhulgas kolmanda osapoole tegevuse viibimise tõttu (sh tehnilise kirjelduse punktis 5.4. põhjustel) või kui esinevad inimeste tervise ja ohutu elukeskkonna tagamise vajadusest tingitud põhjused, ei ole võimalik järgida ajakavas kokkulepitud tähtaegu või muid lepingus nimetatud tingimusi, on pooltel õigus: 
10.4.1. lükata lepingu lõpp- ja vahetähtaeg edasi perioodi võrra, mille osas tegevustega alustamine viibis või läbiviimine oli takistatud ning koostada uute tähtaegadega ajakava;
10.4.2. muuta lepingu aja- ja tegevuskava või pikendada lepingu tähtaega töövõtja põhjendatud taotluse alusel. Taotluses esitab töövõtja põhjendused ja selgitused, milliseid tegevuskavas olevaid tegevusi on võimalik kavandatud ajal läbi viia ning millised tegevused tuleks edasi lükata, sest neid ei ole võimalik läbi viia alternatiivsete meetoditega.

11. Lõppsätted 
11.1. Pooled juhinduvad lepingu täitmisel Eesti Vabariigis kehtivatest õigusaktidest, eelkõige kohaldatakse lepingus reguleerimata küsimustes võlaõigusseaduses töövõtulepingu kohta sätestatut.
11.2. Juhul kui lepingu mõni säte osutub vastuolus olevaks Eestis kehtivate õigusaktidega, ei mõjuta see ülejäänud sätete kehtivust. 
11.3. Lepingu täitmisel tekkivad vaidlused lahendatakse läbirääkimiste teel. Kui kokkulepe jääb saavutamata, lahendatakse vaidlused Harju Maakohtus.
11.4. Leping on allkirjastatud digitaalselt.


Tellija									                Töövõtja

(allkirjastatud digitaalselt)			                               (allkirjastatud digitaalselt)
		
